Puhekupla | Vihreä Lanka
Puhekupla on Vihreän Langan podcast politiikasta. Voit seurata sitä Soundcloudissa, TuneInissa, iTunesissa tai RSS-syötteen kautta.
Puhekupla 14: Ajaako hallitus äidit kotiin?
Tasa-arvo häviää tuplasti, kun hallituksessa yhdistyvät kiristävä talouspolitiikka ja konservatiivinen perheajattelu. Puhekuplan vieraana on tutkijatohtori Anna Elomäki, joka johtaa Tasa-arvovaje-hanketta. Ruodimme hallituksen uuden tasa-arvo-ohjelman ja talouspolitiikan vaikutukset. Pohdimme myös sitä, miksi netissä on vaikea puhua feminismistä. Entä voiko äitiyslaki mennä läpi eduskunnassa? Mukana keskustelemassa Vihreän Langan Sammeli Heikkinen ja Annakaisa Suni.
Puhekupla 13: Miksi vihreillä menee hyvin?
Vihreillä menee lujaa gallupeissa. Tuoreimmassa Yle-mittauksessa puolueen kannatus on 13,5 prosenttia. Miksi vihreillä menee nyt hyvin? Siitä keskustelevat Vihreän Langan päätoimittaja Riikka Suominen ja politiikan toimittaja Annakaisa Suni. Puhumme myös siitä, ketkä ovat näkyvimmät vihreät ja miten paljon kokoomuksen illallinen maksaa. Retoriikan tutkija Jukka-Pekka Puro neuvoo poliitikkoja lapsikortin käytössä.
Mitä ja miten eri puolueet toivoisivat suomalaisten juovan?
Alkoholi on niin erityinen poliittinen kysymys, että siinä harvoin yhteisen sävelen löytävät perussuomalaiset ja rkp ovat samoilla linjoilla, kertoo THL:n erikoistutkija Thomas Karlsson. Häntä haastattelevat Vihreän langan päätoimittaja Riikka Suominen ja toimituspäällikkö Sammeli Heikkinen. Nyt alkoholilakia ollaan uudistamassa. Miten ja mitä eri puolueet toivoisivat suomalaisten juovan?
Puhekupla 11: Onko kehitysyhteistyö historiaa?
Hallitus leikkasi kehitysyhteistyöstä lähes puolet pois. Yrityksiä rahoittava Finnfund taas sai 1 200 prosentin korotuksen määrärahoihinsa. Onko perinteinen kehitysyhteistyö historiaa? Kerromme myös, miten Ruotsi kikkailee kehitysyhteistyötilastonsa kauniimmiksi. Vihreän Langan Annakaisa Sunin ja Lasse Leipolan vieraana kehitysrahoituksen asiantuntija Niina Mäki Kepasta. Lisäksi retoriikan tutkija Jukka-Pekka Puro kertoo, miksi ihailee Li Anderssonin (vas) retoriikkaa.
Puhekupla 10: Vain osalla on Suomessa oikeus perheeseen
Puhekuplassa keskustellaan hallituksen ehdotuksesta kiristää turvapaikansaaneiden oikeutta saada perheenjäseniään Suomeen. Tämä tekisi pakolaisten perheenyhdistämisistä käytännössä lähes mahdotonta. Annakaisa Sunin ja Riikka Suomisen vieraana on tutkija Saara Pellander. Hän tekee Helsingin yliopistossa väitöskirjaa perhe- ja avioliittomuutosta Suomeen. Kommentoi Twitterissä #puhekupla
Puhekupla 9: Veroparatiisit ja Suomi
Hallintarekisteri on Suomen oma veroparatiisilaki. Näin sanoo Finnwatchin tutkija Lauri Finér, joka on tällä viikolla Puhekuplassa Vihreän Langan Riikka Suomisen ja Annakaisa Sunin vieraana. Puhumme siitä, miten eri puolueet ovat Suomessa suhtautuneet Panaman paperit -veroparatiisivuotoon. Suomen hallitus yrittää helpottaa verovälttelyä. Mikä on opposition rooli? Entä Nordean? Lisäksi retoriikan tutkija Jukka-Pekka Puro neuvoo, millä keinoilla Islannin pääministeri Sigmundur David Gunnlaugsson olisi voinut selvitä haastattelustaan.
Puhekupla 8: Valtiovarainministeriön valta kasvaa
Valtiovarainministeriö haluaa laajentaa toimintakenttäänsä turvapaikkapolitiikkaan. Puhekuplassa keskustellaan demokratiasta Suomessa ja Euroopassa. Päätoimittaja Riikka Suomisen ja politiikan toimittaja Annakaisa Sunin vieraana politiikan tutkija Hanna-Kaisa Hoppania Helsingin yliopistosta.
Puhekupla 7: USA:n presidentinvaalit
Puhekupla perkaa USA:n presidenttikisan taustat ja ennustaa tulevaisuuden supertiistain jälkimainingeissa. Vihreän Langan toimittajien Lasse Leipolan ja Annakaisa Sunin vieraana Ulkopoliittisen instituutin tutkija Charly Salonius-Pasternak. Kuka päätyy maailman mahtavimman maan johtoon – eliittidemokraatti Hillary Clinton, törppömiljardööri Donald Trump vai musta hevonen, New Yorkin entinen pormestari Michael Bloomberg? Lisäksi retoriikan tutkija Jukka-Pekka Puro analysoi Trumpin puhetaidot.
Puhekupla 6: Onko puoluelehti propagandaa?
Puhekupla juhlii uudistunutta Vihreää Lankaa itsekritiikin merkeissä. Päätoimittaja Riikka Suomisen ja politiikan toimittaja Annakaisa Sunin vieraana on mediatutkimuksen dosentti Maija Töyry. Onko puoluelehti journalismia, propagandaa vai sisältömarkkinointia? Mitä kahdeksan kertaa vuodessa ilmestyvä paperilehti tarjoaa lukijoille? Lisäksi retoriikan tutkija Jukka-Pekka Puro analysoi Vihreän Langan saaman kriittisen lukijapalautteen.
Puhekupla 5: Tällainen puolue Suomeen mahtuisi
Vihreän Langan podcast Puhekupla keskustelee tällä kertaa siitä, millainen puolue Suomesta puuttuu. Politiikan toimittaja Annakaisa Sunin ja päätoimittaja Riikka Suomisen vieraana puoluetutkija Rauli Mickelsson. Mickelssonin mukaan suomalainen puoluekenttä on runsas. "Uuden puolueen perustana pitää olla aito uusi ulottuvuus, joka muuttaa koko näkökulman yhteiskuntaan." Puolueet rakentuvat ristiriitaulottuvuuksille. Suomessa on puolue lähes jokaista ristiriitaulottuvuutta varten: vasemmisto-oikeisto, vapaamielisyys-konservatismi, ekologinen ulottuvuus, uskonnollisuus... Mutta sukupuoliulottuvuus puuttuu. Mickelssonin mukaan feministipuolueelle voisi siis olla tilaa. Retoriikan tutkija Jukka-Pekka Puro analysoi Alexander Stubbin kuvailun kokoomuksen uudesta puoluesihteeristä. Mitä tarkoittaa laittaa kroppansa likoon ja miksi "Pihtiputaan mummo" on vasemmistolainen ilmaus?
Puhekupla 4: Politiikan kevät
Vihreän Langan podcast Puhekupla vierailee keskustan saunatiloissa Apollonkadulla. Päätoimittaja Riikka Suomisen ja politiikan toimittaja Annakaisa Sunin kanssa keskustelemassa keskustan viestintävastaava Mari Kokko. Mitä on odotettavissa politiikan keväältä? Leikataanko vielä lisää? Miten käy perustulolle? Ruodimme myös presidentin pakolaispuheen.
Puhekupla3: Millaisen johtajan vasemmistoliitto tarvitsee?
Vihreän Langan podcast Puhekuplassa aiheena poliittiset rekrytoinnit. Vasemmistoliitto etsii uutta puoluejohtajaa ja kokoomus puoluesihteeriä. Puhekuplan vieraana Kansanuutisten päätoimittaja Sirpa Puhakka (vas). Kysymme, onko jo kansansuosikki Li Anderssonin aika nousta vasemmiston johtoon?
Puhekupla 2: Kansanedustajien palkat
Onko kansanedustajilla liian kovat palkat? Pitääkö kansanedustajan tietää mitä maitolitra maksaa? Osallistuvatko poliitikot tarpeeksi taloustalkoisiin? Vihreän Langan podcast Puhekupla aiheesta poliitikkojen palkat. Politiikan toimittaja Annakaisa Sunin ja päätoimittaja Riikka Suomisen vieraana toimittaja Reetta Räty.
Puhekupla 1: Miten puolueiden maahanmuuttopolitiikka sijoittuu vasemmisto-oikeisto-akselille
Puhekupla on Vihreä Lanka -lehden toimituksen podcast. Ajankohtaisia puhumassa politiikantoimittaja Annakaisa Suni ja päätoimittaja Riikka Suominen. Ensimmäisen jakson vieraana valtio-opin professori Mika Ojakangas Jyväskylän yliopistosta. Pohdimme puolueiden maahanmuuttopoliittisia eroja, EK:n suvakkipropagandaa ja sitä, mikä vastustaja luo kullekin puolueelle sen identiteetin. #puhekupla